ไฟแนนซ์ทูเดย์
...วันนี้คณะกรรมการนโยบายการเงิน (กนง.) และผู้บริหารแบงก์ชาติ จะหารือร่วมกับภาคเอกชน เพื่อแลกเปลี่ยนข้อมูลและรับฟังปัญหาของผู้ส่งออก
13 พ.ค. 2556

...วันนี้คณะกรรมการนโยบายการเงิน (กนง.) และผู้บริหารแบงก์ชาติ จะหารือร่วมกับภาคเอกชน เพื่อแลกเปลี่ยนข้อมูลและรับฟังปัญหาของผู้ส่งออก
เบื้องหลังการที่ กนง.ยอมผิดธรรมเนียมปฏิบัติลงมาคุยกับเอกชน ซึ่งจะทำให้ภาพของ กนง.เหมือนถูกการเมืองแทรกแซง ทั้งที่แต่เดิมกรรมการ กนง.ทั้ง 5 จะไม่ยอมมาคุยกับเอกชน แต่มีบิ๊กกระทรวงการคลัง ที่กรรมการ กนง.หนักใจที่จะปฏิเสธ โทรศัพท์ล็อบบี้กรรมการ กนง.เป็นรายบุคคล เพื่อขอให้มาประชุม
...แต่ในมุมของ ดร.ประสาร ไตรรัตน์วรกุล ผู้ว่าการแบงก์ชาติ มองว่าไม่เป็นเรื่องเสียหาย หาก กนง.จะฟังข้อมูลเพิ่มจากภาคเอกชน แบงก์ชาติไทย ก็บริหารงานแบบไทยๆ ถ้า กนง.ไม่ไปฟัง ก็อาจมีข้อกล่าวหาว่าไม่ฟังปัญหาของประชาชน กนง. มีอิสระมากเกินไป การไปฟังเอกชนก็ดีที่จะเป็นโอกาสที่จะได้ทำความเข้าใจกัน
...เบื้องหลังการออกหนังสือชี้แจงจากแบงก์ชาติ เมื่อวันศุกร์ที่ 10 พ.ค. เป็นเพราะแบงก์ชาติเริ่มเห็นว่า การสร้างสถานการณ์ให้ดอกเบี้ยเป็นต้นเหตุทำให้ค่าเงินบาทแข็งค่าถูกปั่นจนมั่วไปหมด แม้กระทั่ง รมว.มหาดไทย จารุพงศ์ เรืองสุวรรณ ยังพูดเรื่องดอกเบี้ยทำให้เงินบาทแข็งค่า ทำให้เห็นว่าไปกันใหญ่แล้ว ถ้าแบงก์ชาติไม่ออกมาอธิบายต่อสังคม อาจจะบานปลายไปกันใหญ่
...ฟันธงล่วงหน้าได้เลยว่า การพบกันระหว่าง กนง. แบงก์ชาติ และ กกร. จะไม่มีผลอะไรกับการพิจารณาดอกเบี้ยนโยบายของ กนง.ในสิ้นเดือนนี้ เพราะ กนง.จะพิจารณาจากข้อมูลตัวเลขที่เป็นรูปธรรม ไม่ใช้ความรู้สึก หรือตัดสินตามอารมณ์ แนวคิดที่ยึดทฤษฎีเป็นหลักของแบงก์ชาติจะไม่เปลี่ยนแปลง
...ลือกันให้แซดในโซเชียลมีเดีย ว่าหากรัฐบาลสามารถเด้งผู้ว่าการแบงก์ชาติคนนี้ไปได้ ตัวเก็งที่จะมานั่งตำแหน่งนี้ มีชื่อ อารีพงศ์ ภู่ชอุ่ม ปลัดกระทรวงการคลัง สมชัย สัจจพงษ์ ผู้อำนวยการสำนักงานเศรษฐกิจการคลัง ส่วนคนนอกที่เดาๆ กันว่าจะเป็น ดร.ศุภวุฒิ สายเชื้อ นั้น คงจะเป็นไปได้ยาก เพราะมีความเสี่ยงสูงที่จะสั่งไม่ได้
ตัวเก็งอาจจะเกร็งต่อไปก็ได้ เพราะท้ายที่สุดหาก ดร.โกร่งวีรพงษ์ รามางกูร ประธานแบงก์ชาติ และ กิตติรัตน์ ณ ระนอง รองนายกฯ และ รมว.คลัง ใจไม่ถึง ไม่เสนอปลดผู้ว่าแบงก์ชาติ เพราะยังหาเหตุเสียหายร้ายแรงและบกพร่องต่อการปฏิบัติหน้าที่ไม่ได้ อีกทั้งไม่อยากจะต้องไปเป็นคู่คดีกับผู้ว่าแบงก์ชาติ ที่จะยื่นฟ้องศาลปกครองเพื่อปกป้องเกียรติของตัวเอง เรื่องนี้ยังไม่จบลงง่ายแน่นอน
...น่างุนงงกับมาตรฐานการจัดการกับความเสียหายของแบงก์รัฐที่เกิดขึ้น ของเอสเอ็มอีแบงก์และธนาคารอิสลาม หรือไอแบงก์ ที่มีหนี้เสียคล้ายคลึงและมีพิรุธปล่อยกู้เหมือนๆ กัน
เอสเอ็มอีแบงก์นั้น นริศ ชัยสูตร ประธานแบงก์ แอ็กติ้งชัดเจนว่าจะต้องเอาผิดให้ได้ แต่ไอแบงก์นั้น คนที่แอ็กชั่นอยากให้จัดการกับคนทำหนี้เน่า เห็นจะมีแค่ ธานินทร์ อังสุวรังษี เอ็มดีคนเดียว ทางคลังกลับเงียบๆ ไม่สนใจจะไปรื้อฟื้นอะไร ทั้งที่สร้างปัญหาให้คลังต้องใช้เงินภาษีประชาชนเข้าไปอุ้มแท้ๆ